Stanovy Klubu vodných športov ALCYONE Zvolen
združenia občanov podľa zák. č. 83/1990 Zb. o združovaní občanov v z. n. p.

Článok I.
Názov, sídlo a ciele združenia

 1)	Názov združenia: Klub vodných športov “Alcyone” Zvolen (ďalej v texte len „združenie“, alebo “KVŠ”)

 2)	Sídlo združenia:	Námestie SLOBODY 1935/6, 960 01 Zvolen

 3)	KVŠ používa vlastný znak.

 4)	Ciele združenia sú:
a)	Združenie svojou činnosťou nadväzuje na Zväz potápačov Slovenska, ktorého je členom a kde presadzuje záujmy svojej členskej základne.
b)	Poslaním združenia je vytvárať podmienky pre rozvoj vodných športov, ktoré uskutočňujú jednotlivci s cieľom uspokojovať záujmy členov so zameraním na mládež.
c)	Akákoľvek činnosť združenia vychádza z právnych noriem platných na území SR a musí byť v súlade so Stanovami a Organizačným poriadkom KVŠ ZPS. 
d)	Združenie zastupuje záujmy svojich členov pred orgánmi ZPS.
e)	Združenie sa podieľa na vytváraní ekonomických a materiálnych podmienok pre svoju činnosť. 
f)	Činnosť Združenia, priamo súvisiaca s činnosťou ZPS, nesmie byť v rozpore so záväznými predpismi ZPS a CMAS.
g)	O prípadnom členstve združenia v iných organizáciách môže rozhodnúť iba členská schôdza. 

Článok II.
Členstvo, práva a povinnosti členov

 1)	Členstvo v združení je dobrovoľné. Členom môže byť každá fyzická a právnická osoba, ktorá súhlasí so stanovami združenia.

 2)	Dokladom o členstve je preukaz člena KVŠ.

 3)	Členstvo v združení vzniká prijatím člena príslušným orgánom na základe žiadosti uchádzača o členstvo. Členstvo v združení zaniká dňom doručenia písomného oznámenia člena o vystúpení zo združenia, alebo dňom ústneho vyhlásenia o vystúpení na zasadnutí najvyššieho orgánu, vylúčením príslušným orgánom združenia, zánikom združenia, alebo smrťou člena, resp. zánikom člena - právnickej osoby.

 4)	Členovia majú práva:
 a)	využívať majetok a materiál KVŠ na činnosť určenú stanovami KVŠ
 b)	zúčastňovať sa školení a výcviku za cieľom získavania vyšších kvalifikácií
 c)	podieľať sa na činnosti združenia,
 d)	voliť a byť volení do orgánov združenia,
 e)	obracať sa na orgány združenia s námetmi, sťažnosťami a žiadať o stanovisko,
 f)	byť informovaní o činnosti a o rozhodnutiach orgánov združenia.

 5)	Členovia majú povinnosti:
 a)	dodržiavať stanovy združenia,
 b)	pomáhať pri plnení cieľov združenia podľa svojich možností,
 c)	Člen KVŠ je povinný platiť členské príspevky vo výške a termíne schválenom členskou schôdzou KVŠ
 d)	ochraňovať a zveľaďovať majetok združenia.

Článok III.
Orgány združenia

 1)	Orgánmi združenia sú:
 a)	najvyšší orgán – členská schôdza,
 b)	štatutárny orgán – predseda
 c)	výbor

 2)	Najvyšší orgán:
 a)	tvoria všetci členovia združenia,
 b)	schvaľuje zmeny a doplnky stanov,
 c)	volí a odvoláva všetky ostatné orgány združenia,
 d)	schvaľuje plán činnosti združenia a rozpočet,
 e)	schvaľuje prijatie nových členov a vylúčenie členov,
 f)	rozhoduje o zrušení združenia,
 g)	zvoláva ho štatutárny orgán, resp. 1/3 členov
 h)	je uznášaniaschopný ak sa ho zúčastní 1/3 členov,

 3)	Štatutárny orgán:
 a)	zabezpečuje a riadi činnosť združenia medzi zasadnutiami najvyššieho orgánu,
 b)	zastupuje združenie navonok a koná v jeho mene samostatne,
 c)	je volený na funkčné obdobie 1 rok

Článok IV.
Zásady hospodárenia

 1)	Hospodárenie KVŠ sa uskutočňuje na základe schváleného rozpočtu členskou schôdzou. 
 2)	Združenie hospodári s hnuteľným a nehnuteľným majetok.
 3)	Zdrojmi majetku sú členské príspevky, dary, dotácie, granty a iné príjmy v súlade so všeobecne záväznými právnymi predpismi a príslušnými povoleniami. O využívaní získaných prostriedkov rozhoduje členská schôdza a v období medzi členskými schôdzami rozhoduje výbor KVŠ.

Článok V.
Predmet podnikania združenia 

 1)	Predmetom podnikateľskej činnosti združenia sú nasledovné činnosti v rozsahu voľných živností:
 a)	Kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod)
 b)	Sprostredkovateľská činnosť v oblasti obchodu, služieb, výroby
 c)	Reklamné a marketingové služby, prieskum trhu a verejnej mienky
 d)	Administratívne služby, organizačné a ekonomické poradenstvo
 e)	Počítačové služby a služby súvisiace s počítačovým spracovaním údajov
 f)	Vedenie účtovníctva
 g)	Poskytovanie ubytovacích služieb bez poskytovania pohostinských činností

Článok VI.
Záverečné ustanovenia

 1)	Schválením týchto stanov sa rušia stanovy schválené na členskej schôdzi dňa 21. júna 1998.

Vo Zvolene dňa 10.8.2026

.................................................................... 
Rastislav Přikryl
             predseda (štatutár)